
Kjære leser,

takk for at du har plukket opp den siste boken min for Harlequin Desire, The Best Man’s Baby. Hvis du leste That Night with the CEO, vil du dra kjensel på heltinnen min, Julia Keys. Hun var Adam Langfords falske kjæreste! Etter at jeg skrev den første boken, sa redaktøren min: «Jeg håper at Julia vil få sin egen bok.» Merkelig nok hadde jeg tenkt det samme.

I denne historien strever Julia og ungdomskjæresten hennes, Logan Brandt, med fortiden – med misforståelser, sårede følelser og tabber. De stakkars karakterene mine fikk mye bagasje de måtte takle. Jeg ville fokusere på det som var friskt og nytt ved kjærligheten deres, noe som kommer i form av Julias graviditet. Det er mye usikkerhet i vente for Julia og Logan, og de må begge innse at det er noe av det som gjør kjærligheten deres så spesiell. I møte med en usikker fremtid må de jobbe hardt for å kunne leve lykkelige alle sine dager.

Denne boken foregår i den vakre kystbyen Wilmington i Nord-Carolina. Jeg bor i Nord-Carolina og elsker å besøke de fantastiske strendene våre når sjansen byr seg. Jeg håper at du nyter denne romantiske og idylliske flukten, satt mot et bakteppe av de uunngåelige, komiske fiaskoene ved å være forlovere i samme bryllup.

Hvis du liker denne boken, send meg gjerne noen ord på karen@karenbooth.net. Jeg elsker å høre fra lesere

Karen




Til Bryony Evens, min kjære, skjønne venn. Måtte den kjekke fyren i blomsterbutikken alltid flørte med deg

Julia Keys gikk ut av drosjen foran barndomshjemmet sitt til en haglskur av kamerablitser og ropende journalister.

Hvor er Derek, Julia? Flyr han inn fra L.A. til din søsters bryllup?

Er det sant at dere skal kjøpe hus sammen?

Er det noen sjanse for at du og Derek skal gifte dere?

Latterlige spørsmål, men likevel fortsatte de å komme. Hun ville ikke date Derek, hennes nåværende medspiller, om det sto om livet. Tanken gjorde henne kvalmere enn morgenkvalmen hadde gjort dette første trimesteret, og det sa ikke så rent lite.

Hun unngikk journalistene og marsjerte opp gangveien forbi rododendronen som hadde stått i full blomst på begynnelsen av sommeren, sist hun hadde vært tilbake i Wilmington. Det var også den siste gangen Logan Brandt hadde trampet på hjertet hennes. Den aller siste gangen. Eller det var i hvert fall planen.

Faren løp ned trappen til verandaen og tok henne i armene. «Dere må lære dere litt folkeskikk», ropte han til mediemilitsen som hadde samlet seg på fortauet.

Lokalpressen hadde i det minste respekt nok til å holde seg unna privat eiendom, men det samme kunne ikke sies om paparazziene. En nesten ti år lang karriere som skuespiller hadde gjort Julia til en motvillig proff. Etter den hektiske telefonen fra pressetalskvinnen hennes samme morgen da historien om den ikke-eksisterende romansen hennes først ble kjent å dømme, ville pressen ankomme i bølger de neste timene.

«Beklager det, pappa. Ikke snakk med dem. De forsvinner hvis vi ikke sier noe.» Hun presset et kyss mot farens glattbarberte ansikt. De få rynkene han hadde, viste dyp bekymring. Selvfølgelig var han bekymret – den ene datteren skulle gifte seg, og den andre hadde, ifølge de fremmede som fortsatt maste på dem, tvilsom smak når det gjaldt menn. Hun kunne bare håpe at han ville holde seg like relativt rolig som han var nå når den virkelige situasjonen hennes, den som ville gjøre ham til bestefar, ble kjent.

Da de kom inn i stuen, kom moren hennes gående ut fra kjøkkenet med Julias lillesøster, Tracy, i hælene. Den vordende bruden stirret på Julia som om hun var den inkarnerte ondskapen.

Moren ga henne en klem og et kyss. «Det er godt å se deg, kjære. Jeg føler meg så bortskjemt som har deg hjemme for andre gang på tre måneder.»

Tre måneder. Akkurat nok tid til å bli gravid. «Gjenforeningen for videregående var én ting. Det er ikke hver dag lillesøsteren min gifter seg.» Julia lente seg frem for å få en klem av søsteren.

Tracy ville ikke vite noe av det og plasserte hendene på hoftene. «Hvor lenge skal vi late som om Jules ikke ødelegger bryllupet mitt?»

Det gjorde fysisk vondt å vite at ankomsten hennes ikke fortjente en klem, men Julia kunne ikke klandre søsteren. Hvis rollene hadde vært byttet om, ville hun ha vært rasende over kaoset i hagen. «Jeg er lei for rotet utenfor, men det er bare en dum løgn. Pressen har antydet at det er noe mellom Derek og meg siden før vi begynte å filme. Tro meg, jeg er ikke sammen med ham.»

«Jeg så bildene. Du nærmest kysser ham.» Morens stemme dro på ordet nærmest.

Julia ristet på hodet mens svetten begynte å piple. Hvis pressen kunne selge denne oppkonstruerte historien til hennes egen mor, kunne de overbevise hvem som helst. «Mamma, hør på meg.» Hun grep skuldrene hennes. «Jeg sverger på at det ikke er noe på gang med Derek. Ja, det ser ut som et kyss. Vi øvde på en scene. Jeg har null interesse for ham. Og han er ikke interessert i meg.» Og han har verdens verste ånde.

«Så gå ut og fortell gribbene det.» Julias far trakk gardinene til siden og kikket ut. «Vi har brukt fryktelig mye penger på dette bryllupet. Jeg vil ikke at de skal ødelegge det.»

Hvis bare faren visste hvor langt Julia allerede hadde gått for ikke å ødelegge søsterens bryllup. Det var helt forferdelig for henne å holde svangerskapet hemmelig. Hvorfor kunne ikke ting være normale for én gangs skyld? Hvis livet hennes hadde vært normalt, ville hun ha kommet inn i dette rommet og fortalt foreldrene at hun var gravid. Moren ville sannsynligvis ha blitt sprekkeferdig av begeistring, og så ville hun ha smilt og stilt en million spørsmål de neste ni månedene. Faren ville ha gått bort til Julias kjærlige, kjekke ektemann og gratulert ham med et fast håndtrykk og et klapp på skulderen. Men alt kunne selvfølgelig ikke være normalt. Ingen ektemann hadde materialisert seg i løpet av Julias tjueni år på jorden, men det var av liten betydning med tanke på at hun ikke visste om det var ekskjæresten eller Logan Brandt som var faren til barnet hennes. Oops.

«Du må stole på meg», svarte hun. «Hvis vi sier noe, kommer de bare til å stille flere spørsmål. Vi bør ignorere dem og fokusere på Tracy.»

Tracy fnøs og ristet på hodet. «Fokusere på meg.» Hun satte seg på enden av sofaen og bladde aggressivt i et brudemagasin. «Det er drøyt sagt av deg akkurat nå.» Tracy hadde aldri lagt fingrene imellom. Hvorfor begynne nå?

Faren satte seg i lenestolen sin. «Jules, jeg vet at du tror at du vet hva du gjør, men jeg har erfaring med media selv.» Julias far hadde vært statssenator i to tiår. Tjueen skandalefrie år. «Hvis de har diktet opp såpass mye, kommer de bare til å spekulere videre. Hvem vet hva de finner på neste gang. Familien min skal være en ressurs, ikke en politisk belastning.»

Tracy kastet bladet til side. «Det er som om jeg ikke skal gifte meg. Julia og pengene og pappas jobb er tydeligvis mye viktigere.»

«Vi har aldri hatt en familieskandale før, Trace. Og det skal vi fortsette med.»

Familieskandale. Hvis de bare visste hva som egentlig foregikk. Julia trakk pusten dypt inn mens det svimlet for henne. Tracys bryllup hadde ikke akkurat fått en knirkefri start, og alt var hennes feil. Skyldfølelsen var overveldende. Tracy hadde spilt andrefiolin i Keys-familien det siste tiåret på grunn av Julias suksess. Folk lagde alltid oppstyr rundt henne, selv om hun prøvde å avlede oppmerksomheten. Det var på tide at søsteren fikk stå i sentrum slik at Julia kunne unngå familiens argusøyne og finne det perfekte tidspunktet til å fortelle dem om babyen – etter at bryllupet var over og det lykkelige paret var på et cruiseskip til Bahamas.

Tracys forlovede, Carter, kom ned trappen. «Logan kom nettopp.»

Logan. Det var også noe å ta tak i. Magen hennes sank, noe som tilførte morgenkvalmen et nytt og ubehagelig aspekt. Det blendende smilet hans lynte smertelig gjennom minnet hennes. Så kom bildene fra sist gang de møttes. De hadde tilbrakt nesten hele helgen i sengen. Den nakne brystkassen hans, de nakne skuldrene … og andre herlige deler av den dypbrune huden var alt som ville gå på rundgang i hodet hennes. Pokkers svangerskapshormoner. Pulsen hennes raste, og følelsene tok overhånd – sinne over måten Logan hadde avsluttet det hele på etter gjenforeningen, og frustrasjon over nok en gang å være jenta som aldri klarte å gjøre noe på den rette måten. Innimellom alt dette var det et opprørt hav av usikkerhet, og litt uro også. Hun skulle bli mor. Og Logan kunne være faren. Eller kanskje ikke. Uansett hadde hun ikke noe annet valg enn å fortelle ham om det, håndtere reaksjonen hans og gå videre. Det var ikke noe mellom dem som tilsa noe annet. Logan hadde sørget for det.

*

Logan Brandt parkerte leiebilen et lite stykke unna det store, viktorianske huset familien Keys hadde bodd i så lenge han kunne huske. Med solbrillene på studerte han journalistene som myldret rundt og konsulterte telefonene sine mens han ventet.

«For et rot», mumlet han. Dette var normalt når det gjaldt Julia. Selv hvis hun aldri hadde blitt en kinosuksess eller fått det vakre ansiktet på forsiden av utallige magasiner, ville dramaet likevel ha funnet henne. Logan var så lei av årsaken til denne scenen at han nesten så rødt. Julia var nok en gang romantisk knyttet til en katastrofal fyr. Ett av prosjektene hennes, som han kalte dem.

Telefonen hans ringte. Det var Carter, den kommende brudgommen og bestevennen hans fra videregående. «Hei», svarte Logan. «Jeg er på vei til huset nå.»

«Løgner. Du sitter i leiebilen din fordi du ikke vil ta deg av orkanen Julia.»

«Hvordan visste du at det var meg?»

«Ingen i Wilmington kjører en så dyr bil. Vel, ingen andre enn deg.»

Logan humret. Han hadde en forkjærlighet for fine biler, spesielt hvis de var raske. Ingen kjente ham bedre enn Carter. Han og Logan hadde møttes første året på videregående på baseballuttaket. Logan hadde fått en plass på førstelaget, et forvarsel om hva som skulle komme: fullt stipend til UCLA, åtte år som pitcher på et elitelag, rekordmange sesonger og rekordhøye lønninger. Så en World Series, et tap og en skade som satte en stopper for karrieren hans før han fylte tretti.

Julia var et tap av et annet slag, selv om det forfulgte ham på samme måte. Ungdomskjæresten. Kvinnen som forsto ham bedre enn de fleste, men som likevel hadde såret og skuffet ham utallige ganger. Han måtte være en hund etter straff, for han kjempet fortsatt med begjæret sitt for henne.

«Du må komme inn og snakke med Julia om å bli kvitt pressen. Tracy er helt ute av seg», tryglet Carter.

«Jeg tviler på at hun kommer til å høre på meg etter det som skjedde i sommer.»

Julia og Logan så hverandre hvert år på gjenforeningsfesten for videregående og hadde flere innarbeidede tradisjoner som bare de to var en del av. Først drakk de en cocktail, og deretter flørtet de nådeløst – latter, uskyldige berøringer, talende blikk og Julia som vippet med håret. Etter den andre drinken fulgte desperate forsøk på å overbevise den andre om hvor «lykkelige» de var. Når de var fulle, kunne den smertefulle mimringen begynne, en mimring som vanligvis endte med heftig klining. Vanligvis ville en av dem avslutte det før det gikk for langt, og da var det opp til den andre å tråkke på bremsen året etter.

Den siste gjenforeningen hadde sporet av. De hadde begge kommet dit med åpne sår. Logan hatet den nye karrieren sin som sportskommentator, mens Julia nettopp hadde blitt tilbudt en rolle der hun skulle spille en mye eldre kvinne. Hun hadde også nevnt at hun nettopp hadde blitt dumpet, men Logan hadde forsøkt å ignorere den delen. De hadde trengt hverandre den lune juninatten, og det hadde resultert i to uforglemmelige dager i sengen, hvor de hadde elsket, ledd og snakket i timevis.

Dessverre hadde Logan blitt sjokkert tilbake til virkeligheten da han kom til flyplassen på slutten av helgen og så en tabloidhistorie om at hun hadde en romanse på gang med den neste medspilleren sin – den forsofne filmstjernen Derek. Sant eller ikke, det var en altfor sterk påminnelse om at Julia ikke var i stand til å slå seg til ro. Hun var for opptatt med å redde verden, for tiltrukket av en endeløs rekke tapere. Logan nektet å være en av taperne hennes. Han hadde ikke hatt noe annet valg enn å gjøre det slutt før hun såret ham igjen.

«Beklager at du måtte finne ut om den nye kjæresten hennes på denne måten», sa Carter. «Det må være tøft.»

«Det går bra. Jeg så det i avisene, så jeg visste allerede om det.» Akkurat som forrige gang. Og alle de andre gangene før det.

Logan gjorde sin plikt som Carters forlover og ruslet mot huset til familien Keys. Journalistene ropte etter ham, men han svarte ikke og bare vinket. Han hadde ikke noe å si hvis de spurte om Julia og den nye kjæresten hennes.

Mrs. Keys åpnet døren og ønsket ham velkommen med et smil og en klem. «Logan Brandt. Det er godt å se deg. Jeg håper du og Julia kan oppføre dere pent i dag. Vi har hatt nok drama i dag.»

Logan nikket. «Ikke bekymre deg for oss.» Jeg skal gjøre det for deg.

Tracy reiste seg fra sofaen, men grep overarmene hans i stedet for å ta imot klemmen han tilbød henne. Hun var rød i øynene. «Kan du snakke med henne? Du er kanskje den eneste hun vil høre på når det gjelder å få pressen til å forsvinne.»

«Jeg vet ikke om jeg har noen påvirkningskraft på …» Navnet hennes var på nippet til å falle fra leppene hans da Julia kom valsende inn fra kjøkkenet. Hun stivnet midt i et skritt. Han kunne heller ikke røre seg. Øynene deres møttes, og han følte det som om han sto til knærne i en betongkloss av minner. De siste var de sterkeste: å se på henne sove mens hånden hans fulgte konturene av korsryggen hennes og et smil brøt frem i ansiktet hennes. Når Julia var lykkelig, var verden et vakkert sted.

I et uforståelig øyeblikk ønsket han at han kunne ta tilbake beskjeden han hadde lagt igjen til henne. Den som gjorde slutt på alt. Dragningen mot henne var som en skrustikke rundt hjertet hans – en stramming som sa to motstridende ting: At han kunne ikke leve uten henne, men at han måtte holde seg unna hvis han ikke ville ende opp som romantisk vrakgods. «Jules.»

«Logan.» Julia kom ikke nærmere, noe som var like bra som det var skuffende. Hun la armene i kors og reiste forsvarsverkene mot ham. Likevel fant vaniljeduften hennes veien til nesen hans og varmet ham fra topp til tå.

«Hvordan har du det?» spurte han. Et ladet spørsmål. Hun utstrålte stress, men hun var likevel like vakker som alltid.

«Jeg har det bra. Jeg er klar for å begynne å snakke om bryllupet og slutte å snakke om meg», sa hun.

Det skal jeg vedde på.

«Det er en fantastisk idé», sa Mrs. Keys. «Jeg skal bare hente en godbit til Carter på kjøkkenet, og så setter vi i gang. Trace, skal vi gå gjennom timeplanen, og så kan du fordele arbeidsoppgaver?»

Tracy fant frem en perm og satte seg midt i sofaen. Carter satte seg ved siden av sin kommende brud, la armen rundt henne og kysset henne på tinningen.

Mrs. Keys kom tilbake og overrakte triumferende et fat med de verdensberømte djeveleggene sine til svigersønnen.

Carter kastet seg umiddelbart over dem. «Å, jøss. Takk skal du ha. Jeg elsker disse greiene.» Han stappet et egg inn i munnen og stønnet i ekstase.

Julia ga fra seg en stakkarslig lyd, knep leppene sammen og snudde seg bort.

«Går det bra med deg?» spurte Logan da Mrs. Keys satte seg på den andre siden av Tracy i sofaen.

Julia lukket øynene og nikket. «Dårlig opplevelse med djevelegg på settet for noen uker siden.»

«Å, kjære. Det visste jeg ikke», sa Mrs. Keys, mens mannen hennes serverte seg med flere av de fornærmende eggene. «Jeg kan bære dem ut igjen hvis du vil.»

Julia ristet på hodet. «Ikke tenk på meg. Jeg vet hvor glad alle er i dem.»

Mr. Keys satte seg i stolen sin igjen og overlot toseteren til Julia og Logan.

Logan slo ut med hånden. «Vær så god. Damene først.»

Julia himlet med øynene. «For en gentleman.»

«Jeg er bare høflig.»

«Det er litt sent for høflighet.»

«Ikke krangle», glefset Tracy. «Julia, du kommer til å ta livet av meg. Jeg trenger at forloverne våre kommer overens. Journalistene er ille nok.»

Julia satte seg tett inntil armlenet, antageligvis for å skape så mye avstand mellom dem som mulig. «Jeg kan bare si det mange ganger. Historien er falsk. Jeg vet at dere alle synes at jeg har verdens dårligste smak når det gjelder menn, men ikke vær redd. Jeg klarte å unngå denne. Og hvis vi bare ignorerer pressen, drar de sin vei.»

Lettelse skyllet over ham, etterfulgt av overraskelse. Ingen romanse med Derek? Var det sant? «Julia har nok rett. De kommer til å kjede seg hvis du ikke snakker med dem.» Logan følte seg betraktelig mer avslappet idet han satte seg ved siden av Julia i toseteren. «Og ingen krangling. Jeg lover.»

Tracys blikk flakket mellom dem. Hun virket ikke overbevist, men vendte tilbake til permen sin. «Gi meg et øyeblikk til å finne ut hva jeg vil at alle skal gjøre. Mamma, kan du se på dette?»

Mrs. Keys lente seg nærmere datteren, og de fordypet seg i samtale slik at Carter og Mr. Keys kunne kose seg med djevelegg i fred.

Logan grunnet fortsatt på avsløringen om Julias medspiller. Hadde historien alltid vært falsk? «Så du har ikke vært i et forhold med Derek?» spurte han lavt.

«Nei.»

«Aldri?»

«Nei, Logan. Aldri noensinne», glefset hun. «Etter den nydelige beskjeden du la igjen i sommer, er jeg overrasket over at du bryr deg.»

Au da. «Jeg vil ikke se deg med feil fyr, Jules.»

«Greit, alle sammen. Hør etter.» Tracy rettet seg opp og begynte å lire av seg ordrer om blomsterhandleren, gifteringer, bakeren og den siste kjoleprøvingen så raskt at Logan ikke rakk å fortsette samtalen med Julia, selv om han gjerne ville det. I det minste for å glatte over ting.

Julia skriblet notater like fort som Tracy kunne snakke. «Skjønner. Jeg er blomsterdekoratør og kakevakt. Ikke vær redd. Jeg skal ta meg av det. Det eneste problemet er at jeg ikke har leid noen bil.» Hun kremtet. «Logan, kanskje du kan kjøre meg?»

«Dere bor på samme hotell. Det er bare logisk», supplerte Mrs. Keys.

Det var sant. Det ga mening, men han kunne ikke unngå følelsen av at Julia hadde en baktanke med forslaget. Noe i stemmen hennes fortalte ham at hun hadde det. Uansett hva planen hennes var, så inkluderte den forhåpentligvis ikke å rive hodet av ham og sette det på en påle i hagen som hevn for bruddet etter gjenforeningen. «Selvsagt. Hva enn Tracy og Carter trenger for å gjøre dette til det perfekte bryllupet.»

Julia var sikker på at det ikke fantes noen mer opprørende lyd enn den av journalister som høflig, men uopphørlig banket på vinduene i Logans leiebil.

«Disse menneskene er latterlige. Noen kommer til å bli skadet.» Logan kjørte bilen ut av parkeringsplassen. Så snart han hadde fritt leide, ga han bånn gass.

Julia ble kastet bakover i setet mens magen hennes gjorde et tilsvarende byks. «Logan. Ro deg ned.» Hun så seg tilbake og så journalistene sette seg inn i bilene sine. «De følger etter oss. Selvsagt.»

Logan fulgte med i bakspeilet. «Vi må komme oss vekk herfra. Nå.»

Han tok en skarp sving og smatt inn i en sidegate. Han kjente området som sin egen bukselomme. Det gjorde de begge. De hadde begge lært å kjøre i disse gatene. Huset Logan vokste opp i, lå bare sju-åtte kvartaler unna.

Julia la armene i kors over livet. Kanskje hun ville være for opptatt med å spy til å bekymre seg for å fortelle Logan om babyen. «Kan du ta det rolig? Jeg føler meg bilsyk.»

«Først djevelegg, og nå dette? Jenta som ville spise pølser og kjøre alle mulige slags karuseller på tivoli? To ganger?»

Logan var en smart fyr. Hun kunne ikke holde det hemmelig for ham lenge. Så snart hun takket nei til en cocktail denne helgen, ville han skjønne at noe var på gang. Øynene hans var rettet mot veien. På tide å sette morens teori på prøve.

«Jeg må vite om du kan holde på en hemmelighet.»

«Om hva da?»

«Jeg kan ikke si det, for da får du vite hemmeligheten.»

Han ristet på hodet og svingte til venstre inn på hovedveien til hotellet. «Greit. Så lenge det ikke dreier seg om drap, kan jeg holde på en hemmelighet.» Han stanset på gult lys. Vanligvis ville han ha kjørt rett gjennom krysset, men det sto en politibil parkert på hjørnet.

Hvorfor hadde moren aldri fortalt henne hva protokollen var for lyskryss? Det var ikke slik dette skulle gå. Hjertet hennes hamret, men hemmeligheten var i ferd med å begrave henne levende. Hun måtte fortelle ham det. «Jeg er gravid.»

Lyset ble grønt, men han kjørte ikke. «Du er hva?»

Julia pekte fremover. «Det er grønt.»

«Å.» Logan fikk dem i gang igjen. «Er du gravid?»

«Det er jeg.» Hun holdt pusten, ute av stand til å fortsette med neste del. Og du er kanskje faren.

«Jeg antar at ingen vet det? Familien din har ikke sagt noe.»

«Ingen vet det. Jeg har bare visst det i tre uker, og jeg ville ikke overskygge Tracy.»

«Du må fortelle det til familien din, Jules. De vil ikke bli glade for at du har holdt dette skjult for dem.»

Julia svelget hardt. Og hva synes den mulige faren om det? «Du så Tracy. Hun er et vrak allerede. Det ville ikke være rettferdig.»

Julia fikk øye på hotellet. De ville være der hvert øyeblikk, noe som brakte opp helt nye følelser. Om moren bare ikke hadde gjort om soverommet hennes til kontor. Om det bare fantes et annet bra hotell i nærheten. Om hun og Logan bare ikke hadde ligget med hverandre sist hun var her.

Hun hadde vært idiotisk håpefull sist de møttes, dum nok til å tro at hun og Logan endelig hadde fått orden på sakene sine. Men bare noen timer etter at de hadde dratt hvert til sitt, hadde han lagt igjen en beskjed: Det kommer aldri til å fungere. La oss bare innrømme det. En gang for alle.

Og hvis de ikke hadde ligget sammen, var det selvsagt en stor sjanse for at hun ikke ville ha hatt en hemmelighet å holde på i det hele tatt. Hun la hånden over magen. Selv om det var vanskelig, ville hun dette. Hun kunne ikke angre på tiden hun hadde tilbrakt med Logan, samme hvor smertefullt den hadde endt, så lenge den hadde ført til dette barnet. Barnet var ikke problemet.

Logan svingte inn foran hotellet. «Jeg vet ikke hvorfor jeg gadd å prøve å kjøre fra dem. De jævlene er her allerede.» Han pekte på en håndfull TV-biler på parkeringsplassen utenfor.

«Det er ikke så mange hoteller mellom her og Wrightsville Beach. Det tok dem nok ikke lang tid å finne ut hvor vi var.»

De kjørte bort til parkeringsautomaten der journalistene ventet, men det var ingen ansatte i sikte. Logan tok tak i armen hennes. «Vent litt. La meg komme rundt til din side av bilen først. Jeg vil ikke at du skal være ute der alene. Du vet hvordan disse folkene er, og vi er på offentlig eiendom nå. Det er ikke som hjemme hos foreldrene dine.»

«Jeg kan ta vare på meg selv.»

«Hør her, Jules. Bare vær litt grei og la meg ha macho-øyeblikket mitt, greit?»

Hun trakk på smilebåndet. Ridderligheten var i det minste ikke død.

Logan gikk ut av bilen. Journalistene ropte navnet hans og svermet rundt ham som bier. Han var ved døren hennes på et blunk. «Ta to skritt tilbake, alle sammen, og slipp Ms. Keys ut av bilen.»

Hun tok på seg solbrillene og åpnet døren. På dette tidspunktet var de omringet av nesten et dusin mennesker med kameraer og mikrofoner. Hun hatet dette mer enn noe annet.

Julia, hvor er Derek?

Har du en affære med Mr. Brandt?

Parkeringsvakten trengte seg gjennom folkemengden. «Å, jøss. Mr. Brandt, Ms. Keys, beklager at jeg ikke var her ute da dere kom.»

Logan overleverte nøklene sine og ti dollar. «Hvis du kan få bagasjen vår båret inn, ville det vært flott.»

«Skal bli, Mr. Brandt. Jeg er en stor fan.»

Logan smilte bredt. Han var alltid vennlig mot fansen sin. «Jeg skal sørge for å signere noe til deg før jeg sjekker ut.» Han holdt pressen tilbake med den ene armen mens han la den andre rundt Julia.

Dette var nok ikke det rette budskapet å sende, ikke med journalistene her, men hun likte å føle seg beskyttet av Logan.

«Er dere to et par?» spurte noen. Hvis de bare visste i hvor stor grad de ikke var et par, selv om han kunne være faren til det ufødte barnet hennes.

Logan satte opp tempoet da de nærmet seg døren. Likevel trengte folkemengden seg rundt dem. «Hold dere unna, alle sammen.» Stemmen hans drønnet over den uopphørlige skravlingen. Han tok av seg solbrillene og rettet seg opp slik at han kunne bruke den to meter høye kroppen til å sette en støkk i dem. Journalistene holdt utrolig nok kjeft et øyeblikk. «Ett skritt over terskelen, og jeg skal ikke bry meg med hotelledelsen. Jeg ringer politiet. La henne være i fred og finn en annen historie å jage.» Han tok henne i hånden, og de flyktet inn gjennom svingdørene.

«Går det bra med deg?» spurte Logan uten å slippe taket i henne på vei gjennom gjennom lobbyen.

Berøringen sendte ilinger gjennom hele kroppen hennes – ubesvarte, ulykkelige ilinger som ikke tjente noen annen hensikt enn å frustrere henne. «Ja, det går bra.» Hun gikk bort til resepsjonen. «Sjekker inn. Reservasjonen er under Brady.»

Resepsjonisten, som så kjent ut, smilte konspiratorisk. «Men Mr. Brandt. Jeg ser at du også har en reservasjon hos oss.» Forvirringen skyllet over ansiktet hans mens han så frem og tilbake mellom dem.

Det var da Julia gjenkjente mannen. Han hadde jobbet i resepsjonen da hun og Logan hadde tilbrakt helgen i sengen her. De hadde endt opp på Logans rom den gangen. Julia hadde ikke brydd seg om å sjekke inn før gjenforeningen, og da de ankom hotellet, var de så godt som i ferd med å rive av hverandre klærne. To rom hadde virket latterlig.

Men ikke nå lenger.

*

Med nøklene i hånden gikk Logan og Julia inn i heisen. Ingen sa noe, og stillheten ga Logan rom til å tenke. For mye rom. Er hun gravid? Og det er en hemmelighet? Hvem i helvete er faren? Han kikket bort på henne. Ingen babykul ennå. Hun har visst det i noen uker. Hun kan ikke være langt på vei. Vent litt … Hvor langt på vei var hun? Kunne han …? Nei. Det var ikke mulig. Eller? Kunne han det? Kunne han være faren?

«Vi burde snakke litt mer om dette», sa Julia da de kom til døren hennes. Stemmen hennes var frynsete, noe som reflekterte tilstanden nervene hennes var i. Etter alt presset fra journalistene, familien og hemmelighetskremmeriet måtte hun være helt utslitt.

«Ja, det bør vi. Jeg vil høre mer om situasjonen din.» Han følte seg idiotisk som formulerte det på den måten, men han hadde i det minste holdt løftet sitt om ikke å si noe der noen kunne overhøre dem.

«Jeg trenger også mat. Jeg er veldig sulten.»

«Selv etter å ha vært bilsyk?»

«Ja. Det er en av de merkelige tingene med … det. Jeg føler meg kvalm, men jeg ville ofret høyre arm for stekt kylling og ferskenpai nå. En hel pai.»

Han holdt fortsatt på å venne seg til tanken på at Julia var gravid. Det hjalp ikke å snakke om det. Det gjorde det bare enda mer bisart. «Med tanke på gribbene utenfor bør vi nok ikke forlate hotellet før vi må.»

«Kan vi bestille romservice og snakke sammen etter at jeg har skiftet?»

«Perfekt.»

Logan tok med seg kofferten til rommet sitt og bestilte mat – grillet svinekjøtt til seg selv, og siden det ikke fantes stekt kylling på menyen, valgte han en biff til Julia. Hun sa aldri nei til biff. Så pakket han ut dressen han skulle bruke på prøvemiddagen fredag kveld og skiftet til jeans og T-skjorte. Han kunne like gjerne gjøre seg klar for hva det nå enn var Julia hadde tenkt å utsette ham for i kveld. Én ting var sikkert. Hun hadde en egen evne til å overraske ham.

Romservicen ankom akkurat idet Julia kom ut av rommet sitt. «Beklager at jeg er litt sen. Jeg sovnet i noen minutter.»

Et søtt smil med et anstrøk av melankoli for over ansiktet hennes da hun kom inn. En tanke slo ham da hun ruslet forbi og etterlot seg en myk, sanselig duft. Hun virket mindre. Var det fordi hun tok en enorm sjanse samtidig som hun prøvde å beskytte seg selv? Selv om hun sjelden tillot seg å være sårbar, var Julia en svært åpen person. Å holde dette hemmelig for familien måtte ha vært noe av det vanskeligste hun noen gang hadde bestemt seg for å gjøre.

Hun hadde skiftet til en løstsittende rosa topp og et par svarte yogabukser, og han måtte beundre utsikten bakfra da han fulgte etter henne. «Vi kan sette oss i sofaen og spise.»

De begynte på middagen, og Julia bekreftet at hun var skrubbsulten. «Jeg har hatt lyst på rødt kjøtt også, så takk skal du ha. Dette er perfekt.»

Han smilte og nikket uten egentlig å smake på måltidet han spiste, for han hadde fortsatt ikke helt vent seg til tanken på at hun var gravid. Han hadde allerede psyket seg opp til at hun skulle fortelle ham hvem faren var, selv om han gruet seg til svaret – en eller annen toppsjef, en maktsyk produsent eller en av de grådige medspillerne hennes. Men det var og en stemme i hodet hans som undret på om han kunne være en del av ligningen.

Han hadde fortsatt øyeblikket friskt i minnet. Han hadde sittet på rommet sitt etter gjenforeningen, tatt av henne kjolen og drukket inn synet av kurvene hennes da innsikten hadde truffet ham som et snøskred – hvor lenge han faktisk hadde ventet på å være sammen med henne igjen. Da hun hadde løsnet beltet hans og kysset ham ømt, hadde hun sagt at de ikke ville trenge kondom siden hun gikk på p-piller. «Når jeg husker å ta dem», hadde hun spøkefullt sagt. Så hadde buksene hans falt ned på gulvet, og ytterligere avklaring om prevensjon var det siste han tenkte på. Bare den natten kunne de ha unnfanget et barn mange ganger, og det hadde bare vært starten på helgen de hadde tilbrakt sammen.

«Så. Gravid. Det er stort. Virkelig stort.» Hvorfor han plutselig hadde så lite ordforråd, var en gåte. Han visste bare at håndflatene hans begynte å bli klamme.

«Jeg vet det. Det er det.» Hun brettet sammen servietten og la den på bordet. «Jeg ble mildt sagt overrasket.»

«Så dette var ikke planlagt.»

«Nei, det var ikke det.»

«Hvor langt på vei er du?»

«Tre måneder.»

Bare si det. «Og hva tenker barnefaren om alt dette?»

Hun vred på leppene og snudde seg for å se på ham med de store, brune øynene. Han hadde aldri sett dem så usikre før. «Jeg vet ikke helt. Sannheten er at jeg ikke er helt sikker på hvem faren er.»

Hjertet hans dundret i brystet. Han visste at menn falt for føttene hennes som fluer, men var det virkelig så ekstremt? «Å.»

«Det er enten eksen min, fyren som dumpet meg rett før gjenforeningen, eller … deg.»

Hjertet hans stanset helt. Det eneste som ga ham en indikasjon på at jorden fortsatt gikk rundt, var blafringen fra Julias mørke vipper. Han lente seg frem og hvilte albuene på knærne mens han nikket. Tenkte. Bearbeidet. Nok en gang hadde hun overrasket ham. Han hadde forberedt seg på ett av svarene. Ikke begge. Kanskje jeg er faren? Eller kanskje ikke? Han kunne ikke leve lenge i uvisshet. Han satte seg opp igjen. «Vi må ta en farskapstest. Med en gang.»

«Jeg visste at du kom til å si det, men jeg ser ikke helt poenget. Det kommer ikke til å forandre noe.»

«Det vil forandre mye for meg.» Han fikk vondt i hodet av forslaget om at de ikke skulle finne ut hvem faren var.

«Det spiller ingen rolle. Uansett er jeg gravid med en mann som har valgt å ikke være sammen med meg. Aner du hvor forferdelig det føles? Jeg må fokusere på det positive for min egen skyld. Jeg velger å fokusere på babyen.»

Logan kunne fortsatt ikke tro det hun sa. «Jeg kommer til å bli gal av å sitte her de neste seks månedene og lure på om jeg skal bli far eller ikke.»

«Jeg er lei for det, men du må bare leve med det. Det endrer ikke det faktum at vi ikke er sammen. Vi må vente til babyen kommer til å finne ut av det. Det burde være ganske åpenbart når babyen er født. Jeg tviler på at vi trenger en farskapstest.»

«Så den andre fyren er ikke svart?»

«Det er han ikke.»

Det gjorde i hvert fall den siden av saken enklere. Men logistikken ga likevel ingen mening. Skulle han sitte på et venterom sammen med eksen hennes og håpe som pokker at babyen kom ut med en hudfarge som lå nærmest hans egen?

«Jeg har tenkt på det, og det mest fornuftige er å vente til da slik at du kan bestemme deg for hvor involvert du vil være», sa Julia.

Det verket i hodet hans. Hun snakket om det som om de var to multinasjonale selskaper som skulle fusjonere. «Hva hadde den andre fyren å si om alt dette?» Han grøsset ved tanken på at hun hadde hatt denne samtalen med en annen mann, selv om han ikke hadde noe krav på henne.

«Han er ute av bildet. Helt ute. Han vil ikke ha noe med meg å gjøre. Han var ganske sikker på at jeg diktet opp babyen for å få ham tilbake.»

Et lavt knurr forlot Logans strupe. Hva slags avskum kunne tro at en kvinne som Julia ville dikte opp et barn for å få ham tilbake? Og hvordan hadde hun endt opp med en slik fyr? «Han er ute av bildet? Hva skal det bety? Gjør du en kvinne gravid, tar du ansvar.»

En tåre trillet nedover kinnet hennes. Hun slo armene rundt seg og lente seg bakover i sofaen. «Han er tydeligvis ikke enig.»

Logan måtte kjempe mot raseriet. Han trakk pusten dypt inn. Hvis barnet var hans, ville han ta ansvar. «Hvis det er mitt, må vi gifte oss.»

Et avvisende fnys forlot leppene hennes. «Dette er ikke tiden for å spøke.»

«Det er ingen spøk. Vi gifter oss hvis barnet er mitt. Du vokste opp med begge foreldrene dine. Jeg …» Stemmen hans brast da han tenkte på faren. «Jeg vokste opp med begge foreldre mine, helt til vi mistet pappa. Et barn trenger begge foreldrene. Jeg vil ikke kunne leve med det på noen annen måte.»

«Jeg skal ikke gifte meg med deg. Det kommer ikke til å skje.»

«Jo, det skal du. I motsetning til den andre fyren du var sammen med, er jeg en mann som tar ansvar. Vi må gifte oss hvis barnet er mitt.» Han visste ikke hva som kom ut av munnen hans lenger. Det hadde virket helt fornuftig i hodet hans noen sekunder tidligere.

«Og ingenting av det betyr noe, Logan. Du elsker meg ikke. Du vil ikke ha noe romantisk med meg å gjøre. Husker du ikke det? Du var veldig tydelig da du la igjen den beskjeden etter gjenforeningen. Smertelig tydelig. Jeg kan gjenta det hvis du vil. Det er ikke vanskelig å huske hva du sa.»

Han hadde gjort det slutt for godt, det var det ingen tvil om. Tydeligheten hadde vært for begges skyld. Han hadde aldri forestilt seg at hun skulle huske beskjeden hans. Hadde han vært for kald? «Hva skulle jeg gjøre? Jeg kommer til flyplassen, og du er på forsiden av et magasin som skriver at det slo gnister da du prøvespilte med Derek. Det var en uke før gjenforeningen, og du hadde nettopp gjort det slutt med en annen fyr. Det sa meg alt jeg trengte å vite om en fremtid mellom oss.»

«Det slo ikke gnister med Derek. Hvorfor tror ingen på meg?»

«Det er alltid en annen fyr rundt hjørnet, ikke sant? En eller annen håpløs fyr som du kan prøve å fikse.»

Hun sendte ham et siste blikk fylt med avsky før hun spratt opp fra sofaen og gikk mot inngangsdøren. «Du kan være en skikkelig idiot. Jeg mener det. Du har en forunderlig evne til å si de mest sårende ting.»

Han skyndte seg etter henne. «Vent et øyeblikk. Vi snakker fortsatt sammen.»

Hun stilte seg inntil ham og prikket ham hardt midt i brystet, selv om han veide godt og vel femti kilo mer enn henne. Kanskje mer. «Hvis du tror at de neste seks månedene kommer til å bli vanskelige for deg, hvordan tror du den gravide kvinnen har det? Hva med kvinnen som ble dumpet av begge mennene som kunne ha gjort henne gravid? Har du i det hele tatt tenkt på det?»

«Jeg ba deg om å gifte deg med meg. Jeg er villig til å gjøre min del.»

«Du ba meg ikke om noe som helst. Du utstedte et mandat. Og det kommer uansett ikke til å skje. Jeg gifter meg ikke med noen av plikt, og i hvert fall ikke en mann som har slått opp med meg. Jeg er ferdig med å gjøre feil når det gjelder deg.» Hun åpnet døren og stormet ut.

Logan snudde seg med vidåpne øyne. Han kom aldri til å få sove i natt. Julia hadde gitt ham mer enn nok å tygge på.

Telefonen hans varslet at han fikk en tekstmelding. Hva er det nå? Han gikk gjennom rommet og plukket den opp fra salongbordet. Den var fra Julia.

Vi må dra til blomsterhandleren klokka ti.

Flott. En hel dag med bryllupsærend sammen med den gravide kvinnen som drev ham til vanvidd, nektet å gifte seg med ham og kanskje bar på barnet hans.

